Bratislava, 11.3.2021

Všetkým záujemcom

Vec

**Vysvetlenie súťažných podkladov č. 10**

Vo verejnom obstarávaní na predmet zákazky „**Nosný systém MHD 2. časť Bosákova – Janíkov dvor**“ vyhlásenom v Úradnom vestníku EÚ dňa 20.10.2020 pod značkou 2020/S   
204-495174 a vo Vestníku verejného obstarávania č. 219/2020 zo dňa 21.10.2020 pod značkou 36940 – MSP, boli verejnému obstarávateľovi doručené Žiadosti o vysvetlenie. V súlade s § 48 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „ZVO“) poskytujeme na položené otázky nasledovné odpovede:

**Otázka č. 1038**

Verejný obstarávateľ dňa 08.03. o 21:00 doručil nové Vysvetlenie č. 9 spolu s novým výkazom výmer a zmluvnými podmienkami. Pri zohľadnení rozsahu predmetu zákazky a jeho zložitosti na základe nového vysvetlenia žiadame verejného obstarávateľa o predĺženie lehoty na predkladanie ponúk a s tým súvisiaci termín na otváranie ponúk.

**Odpoveď č. 1038**

Lehotu na predkladanie ponúk verejný obstarávateľ posúva na 23.3.2021 do 13:00 hod.

**Otázka č. 1039**

V súlade s pokynmi uvedenými v Súťažných podkladoch, konkrétne v bode 7.4. je uvedené, že je potrebné predložiť Harmonogram práce a Zoznam pracovníkov, ktorí budú v súlade s požiadavkami uvedenými v Osobitných zmluvných podmienkach, čl. 8.3 Harmonogram prác. V predmetných zmluvných podmienkach je ďalej uvedené:

„Vecný Harmonogram bude vypracovaný vo forme tzv. Ganttoveho grafu, vo formáte \*.mpp alebo v ekvivalentnom formáte, v mesačnej časovej mierke, s jasne vyznačenou kritickou cestou s dostatočne podrobnými aktivitami, ktoré v logických nadväznostiach a prepojeniach znázornia výkon príslušných pracovných činností v súlade so Zmluvou. Súčasťou vecného Harmonogramu bude aj Zoznam pracovníkov pripravený podľa bodu (d) (ii) tohto článku.“

V predmetnom bode zmluvných podmienok podľa „Červenej knihy“ je uvedené, že harmonogram bude obsahovať:

„d.) sprievodnú správu, ktorá obsahuje:

(ii) podrobnosti znázorňujúce Zhotoviteľov primeraný odhad počtu Personálu Zhotoviteľa v každej kategórii a každého typu Zariadenia Zhotoviteľa vyžadovaných na Stavenisku

v každej z hlavných etáp.“

Môže verejný obstarávateľ ozrejmiť alebo vyvrátiť, že:

a.) bude postačovať predloženie predmetného zoznamu pracovníkov formou sprievodnej správy (súbor vo formáte „.doc“) s tým, že trvanie hlavných etáp bude zrejmé z harmonogramu?

b.) uchádzač v rámci harmonogramu neuvádza zoznam strojného vybavenia

c.) bude verejný obstarávateľ považovať za postačujúce členenie pre „každú hlavnú etapu“ na úrovni realizácie uzlov - križovatiek ako celku (napr. uzol - križovatka „Bosáková“ uzol – križovatka „Rusovská“ atď.) v súlade s Projektom organizácie výstavby a uchádzačom predloženým Harmonogramom?

d.) bude považovať verejný obstarávateľ za dostačujúce ak objekty, ktoré sa budú realizovať mimo vyššie uvedených uzlov – križovatiek, budú uvažované v jednej súhrnnej hlavnej etape?

e.) ak bude považovať verejný obstarávateľ vyššie uvedené body za nepostačujúce pre splnenie požiadaviek kladúcich na spracovanie zoznamu pracovníkov, môže bližšie špecifikovať požiadavky na spracovanie zoznamu pracovníkov (formát súboru, spresnenie termínu „hlavná etapa“, má sa zohľadniť aj časové nasadenie)?

**Odpoveď č. 1039**

Áno, zoznam pracovníkov postačuje formou sprievodnej správy (súbor vo formáte „.doc“).  Strojné vybavenie v harmonograme nemusíte uvádzať. Harmonogram prác pre realizačné práce bude dostatočne detailný na úrovni stavebných objektov a prevádzkových súborov. Harmonogram nie je potrebné členiť do uzlov či do etáp podľa POV. Z predloženého harmonogramu musí byť zrejmé či spĺňa požiadavky na míľniky uvedené v podčl. 8.3 ZP.

**Otázka č. 1040**

1.1.2.8 Pôvodný text podčlánku nahraďte nasledovne:

„Podzhotoviteľ alebo subdodávateľ znamená každú fyzickú alebo každú právnickú osobu, ktorá na základe priameho zmluvného vzťahu so Zhotoviteľom realizuje pre Zhotoviteľa projektové práce (ak sú) alebo stavebné práce alebo realizuje dodávku a montáž Technologického zariadenia, ako aj právnych nástupcov všetkých týchto osôb.“

1.1.2.8.1 Vložte novú definíciu „Priamy Podzhotoviteľ“

„Priamy Podzhotoviteľ alebo priamy subdodávateľ je Podzhotoviteľ, ktorý na základe priameho zmluvného vzťahu so Zhotoviteľom realizuje pre Zhotoviteľa projektové práce alebo stavebné práce alebo realizuje dodávku a montáž Technologického zariadenia v sume rovnej alebo vyššej ako 0,5% z Akceptovanej zmluvnej hodnoty bez DPH, ako aj právnych nástupcov všetkých týchto osôb.”

1.1.2.9 Vložte novú definíciu „Dodávateľ Zhotoviteľa“

„Dodávateľ Zhotoviteľa“ znamená fyzickú alebo právnickú osobu v priamom zmluvnom vzťahu so Zhotoviteľom, ktorú nie je možné subsumovať pod pojem Podzhotoviteľ alebo Priamy Podzhotoviteľ, ako aj právnych nástupcov všetkých týchto osôb.“

OTÁZKA:

1. Žiadame Obstarávateľa o uvedenie, ktorý zo subjektov uvádzaných v nižšie uvedených podčlánkoch OZP je subdodávateľom podľa § 2 ods. 5 písm. e) ZVO:

i) Podčlánok 1.1.2.8 uvádza pojem Podzhotoviteľ

ii) Podčlánok 1.1.2.8 uvádza pojem subdodávateľ

iii) Podčlánok 1.1.2.8.1 uvádza pojem Priamy Podzhotoviteľ

iv) Podčlánok 1.1.2.8.1 uvádza pojem priamy subdodávateľ

v) Podčlánok 1.1.2.9 uvádza pojem Dodávateľ Zhotoviteľa

vi) Podčlánok 4.4 okrem iného uvádza pojem dodávateľ materiálu

vii) Podčlánok 1.15 okrem iného uvádza pojem podzhotoviteľ

viii) Podčlánok 1.14 okrem iného uvádza pojem dodávateľ

ix) Podčlánok 4.4 odsek 3 okrem iného uvádza pojem subdodávateľ/podzhotoviteľ

2. Žiadame Obstarávateľa o presné vysvetlenie:

a) toho, kto je pre účely podčlánku 1.1.2.8 OZP chápaný ako Podzhotoviteľ a aký subjekt je chápaný ako subdodávateľ?

b) Uchádzač rozumie, že oba subjekty majú spĺňať znaky uvedené v definícii daného podčlánku. Nerozumie však aký je rozdiel medzi týmito dvomi subjekty. Žiadame Obstarávateľa o uvedenie konkrétneho príkladu Podzhotoviteľa a konkrétneho príkladu pre subdodávateľa.

3. Žiadame Obstarávateľa o presné vysvetlenie:

a) toho, kto je pre účely podčlánku 1.1.2.8.1 OZP chápaný ako Priamy Podzhotoviteľ a aký subjekt je chápaný ako priamy subdodávateľ?

b) Uchádzač rozumie, že oba subjekty majú spĺňať znaky uvedené v definícii daného podčlánku. Nerozumie však aký je rozdiel medzi týmito dvomi subjekty. Žiadame Obstarávateľa o uvedenie konkrétneho príkladu Priameho Podzhotoviteľa a konkrétneho príkladu pre priameho subdodávateľa.

c) Uchádzač zároveň žiada, aby Obstarávateľ vysvetlil aký je rozdiel medzi Podzhotoviteľom podľa podčlánku 1.1.2.8 OZP (má uzatvorený so Zhotoviteľom priamy zmluvný vzťah) a Priamym Podzhotoviteľom podľa podčlánku 1.1.2.8.1 OZP (tiež má uzatvorený so Zhotoviteľom priamy zmluvný vzťah)? Žiadame Obstarávateľa uviesť konkrétne príklady tak, aby bol uchádzačovi zrejmý praktický rozdiel medzi týmito subjektmi.

4. Žiadame Obstarávateľa o presné vysvetlenie vo vzťahu k podčlánku 1.1.2.9 OZP:

a) Aký je rozdiel medzi Dodávateľom Zhotoviteľa, dodávateľom materiálu uvádzaného v podčlánku 4.4 OZP a dodávateľom uvádzaným v podčlánku 1.15 OZP? Žiadame Obstarávateľa uviesť konkrétne príklady tak, aby bol uchádzačovi zrejmý praktický rozdiel medzi týmito subjektmi.

b) Aký je rozdiel medzi Dodávateľom Zhotoviteľa, Podzhotoviteľom a Priamym Podzhotoviteľom? Uchádzač nepovažuje definíciu Dodávateľa Zhotoviteľa cit.: „znamená fyzickú alebo právnickú osobu v priamom zmluvnom vzťahu so Zhotoviteľom, ktorú nie je možné subsumovať pod pojem Podzhotoviteľ alebo Priamy Podzhotoviteľ, ako aj právnych nástupcov všetkých týchto osôb.“ za jasnú a určitú.

Uchádzač považuje s ohľadom na plnenie povinností uvedených v ostatných ustanoveniach Zmluvy o dielo za nevyhnutné, aby boli subjekty, ktorých sa dotýka plnenie zmluvných povinností Zhotoviteľa voči Objednávateľovi jasne vymedzené. Žiadame Obstarávateľa uviesť konkrétny príklad tak, aby bol uchádzačovi zrejmý praktický rozdiel medzi týmito subjektmi.

**Odpoveď č. 1040**

1. Uchádzač, by sám mal vedieť zhodnotiť, ktoré ním uvažované subjekty podľa definícií uvedených v ZP je možné subsumovať pod definíciu subdodávateľa podľa § 2 ods. 5 písm. e) ZVO.

2. Pojmy „Subdodávateľ“ a „Podzhotoviteľ“ sú synonymá.

3. Pojmy „Priamy Subdodávateľ“ a „Priamy Podzhotoviteľ“ sú synonymá. Pojem „Podzhotoviteľ“ je širším pojmom, pod ktorý je možné subsumovať aj pojem „Priamy Podzhotoviteľ“.

4. Definícia Dodávateľa Zhotoviteľa je uvedená v ZP. Dodávateľ Zhotoviteľa je osoba v priamom zmluvnom vzťahu so Zhotoviteľom, ktorá nedodáva projektové práce (ak sú) alebo stavebné práce alebo realizuje dodávku a montáž Technologického zariadenia, ale predmetom jeho dodania je iné plnenie. Máme za to, že to kto je dodávateľ materiálu je zrejmé z tohto slovného spojenia, t. j. ide o subjekt, ktorý dodáva Zhotoviteľovi materiál. Dodávateľ uvádzaný v podčlánku 1.15 OZP je akýkoľvek dodávateľ, ktorý nie je Podzhotoviteľom. Máme za to, že tieto definície sú dostatočne určité. Dodávateľom Zhotoviteľa môže byť napr. aj subjekt, ktorý by inak spĺňal definíciu „Priamy Podzhotoviteľ“, avšak jeho plnenie je nižšie ako 0,5% z Akceptovanej zmluvnej hodnoty bez DPH.

**Otázka č. 1041**

4.4 Podzhotovitelia

Priamy Podzhotoviteľ

Dodávateľ Zhotoviteľa

Na konci podčlánku vložte text: Stavebný dozor má právo kedykoľvek odvolať jeho súhlas v prípade, že práce Podzhotoviteľa, Priameho Podzhotoviteľa a Dodávateľa Zhotoviteľa nie sú vykonávané v súlade so Zmluvou, odborne a k spokojnosti Stavebného dozora. Zhotoviteľ bude zodpovedný za všetky dôsledky.

V prípade neplnenia si finančných záväzkov Zhotoviteľa voči Podzhotoviteľom, Priamym Podzhotoviteľom, Dodávateľom Zhotoviteľa a dodávateľom materiálu, Objednávateľ má právo použiť podčlánok 5.4 „Preukázanie platieb“ v plnom rozsahu aj pre Podzhotoviteľov, Priamich Podzhotoviteľov, Dodávateľov Zhotoviteľa a dodávateľov materiálu. Zhotoviteľ je povinný zabezpečiť aby každá jeho zmluva s Podzhotviteľmi, Priamimi Podzhotoviteľmi, Dodávateľmi Zhotoviteľa, dodávateľmi materiálu, ako aj zmluvy na všetkých stupňoch subdodávateľských vzťahov boli písomné a obsahovali ustanovenie, ktoré ukladá povinnej strane povinnosť plniť si riadne a včas svoje finančné záväzky voči oprávnenej strane a povinnosť písomne upozorniť Objednávateľa o neplnení finančných záväzkov.

Osobitné ustanovenia o podzhotoviteľoch/subdodávateľoch:

a) Zhotoviteľ musí byť počas trvania zmluvy zapísaný do registra partnerov verejného sektora, ak sú splnené podmienky podľa § 2 zákona č. 315/2016 Z. z. o registri partnerov verejného sektora a o zmene a doplnení niektorých zákonov v platnom znení a podá o tom Objednávateľovi dôkaz. Nesplnenie tejto povinnosti môže byť podľa § 19 ods. 3 zákona o verejnom obstarávaní dôvodom na odstúpenie od zmluvy zo strany Objednávateľa. Uvedené sa rovnako týka aj všetkých Podzhotoviteľov a Priamych Podzhotoviteľov. Zhotoviteľ je povinný kedykoľvek na základe žiadosti Objednávateľa/ Stavebného dozora predložiť všetky zmluvy s Podzhotviteľmi, Priamymi Podzhotoviteľmi, Dodávateľmi Zhotoviteľa a dodávateľmi materiálu.

b) Údaje o všetkých známych podzhotoviteľoch a údaje o osobe oprávnenej konať za podzhotoviteľa v súlade s § 41 ods. 3 zákona o verejnom obstarávaní uvádza Zhotoviteľ v Zozname subdodávateľov, ktory je neoddeliteľnou súčasťou Zmluvy.

c) Zhotoviteľ je povinný Stavebnému dozorovi písomne oznámiť akúkoľvek zmenu údajov o Podzhotoviteľovi, Priamom Zhotoviteľovi, Dodávateľovi Zhotoviteľa, ako aj ich zmenu. Zhotoviteľ je povinný Stavebnému dozorovi písomne oznámiť aj údaje o navrhovanom novom Podzhotoviteľovi, Priamom Zhotoviteľovi, Dodávateľovi Zhotoviteľa (vrátane informácie o jeho zástupcovi) a súvisiace informácie o predmete plnenia navrhovaného Podzhotoviteľa, Priameho Podzhotoviteľa a Dodávateľa Zhotoviteľa tak, ako sú požadované v Zozname podzhotoviteľov (subdodávateľov).

d) Zhotoviteľ je oprávnený plniť Zmluvu alebo jej časť ním navrhnutým novým Podzhotoviteľom, Priamim Podzhotoviteľom a Dodávateľom Zhotoviteľa, ak ho Stavebný dozor písomne schváli. V prípade, ak Stavebný dozor do 21 dní odo dňa, v ktorom mu Zhotoviteľ poskytne všetky údaje o navrhovanom novom Podzhotoviteľovi, Priamom Zhotoviteľovi a Dodávateľovi Zhotoviteľa podľa odseku b) tohto článku písomne Zhotoviteľovi neoznámi, či schvaľuje alebo zamieta návrh nového Podzhotoviteľa, Priameho Podzhotoviteľa a Dodávateľa Zhotoviteľa, považuje sa, že ho schválil.

e) Ak Stavebný dozor zamietne návrh nového Podzhotoviteľa, Priameho Podzhotoviteľa a Dodávateľa Zhotoviteľa, je Zhotoviteľ povinný zmluvu plniť pôvodným Podzhotoviteľom, Priamym Podzhotoviteľom, Dodávateľom Zhotoviteľa alebo prostredníctvom vlastných zdrojov. Proces schvaľovania Podzhotoviteľa, Priameho Podzhotoviteľa a Dodávateľa Zhotoviteľa nemá vplyv na plnenie Zhotoviteľových povinností súvisiacich s časom.

f) V prípade porušenia povinností uvedených v odsekoch a) až e) tohto článku zmluvy má Objednávateľ právo na zaplatenie zmluvnej pokuty vo výške

5 000,- EUR (päťtisíc eur).

OTÁZKY:

1. Žiadame Obstarávateľa o vysvetlenie prečo medzi definíciami Podzhotoviteľ, Dodávateľ, Priamy Podzhotoviteľ vo vzťahu k zneniu podčlánku 4.4 v ktorom uvádza i dodávateľa materiálu a vzťahuje naňho plnenie podčlánku 5.4 OZP tento subjekt taktiež nezadefinoval v rámci Definícií podčlánku 1.1. VZP a OZP?

2. Žiadame Obstarávateľa o :

a) vysvetlenie slovného spojenia použitého v prvom odseku podčlánku 4.4 OZP „k spokojnosti Stavebného dozora“. Vzhľadom k skutočnosti, že uchádzač má za to, že Stavebný dozor má byť v zmysle zmluvných podmienok FIDIC nestranný a má spravodlivo rozhodovať, je potrebné vymedziť hranice „spokojnosti Stavebného dozora“, ktorý na základe vlastného subjektívneho pocitu(názoru (spokojnosť = uspokojenie s istým stavom; vyrovnaný, prejavujúci súhlas) má rozhodovať o odvolaní Podzhotoviteľa, Priameho Podzhotoviteľa alebo Dodávateľa Zhotoviteľa.

b) vymedzenie limitov aplikácie tohto slovného spojenia v praxi tak, aby bolo použiteľné a budúci Zhotoviteľ nemal dôvodnú obavu, že plnenie povinností a uplatňovanie práv zo Zmluvy sa bude prebiehať na základe subjektívnych názorov a pocitov.

c) o prehodnotenie znenia tohto slovného spojenia a pre odstránenie akýchkoľvek pochybností, uchádzač navrhuje vypustenie slovného spojenia „spokojnosti Stavebného dozora“.

3. Môže Obstarávateľ vysvetliť:

a) ako má budúci Zhotoviteľ v praxi uplatňovať časť znenia druhého odseku podčlánku 4.4 OZP cit.: „Zhotoviteľ je povinný zabezpečiť aby každá jeho zmluva s Podzhotviteľmi, Priamimi Podzhotoviteľmi, Dodávateľmi Zhotoviteľa, dodávateľmi materiálu, ako aj zmluvy na všetkých stupňoch subdodávateľských vzťahov boli písomné a obsahovali ustanovenie, ktoré ukladá povinnej strane povinnosť plniť si riadne a včas svoje finančné záväzky voči oprávnenej strane a povinnosť písomne upozorniť Objednávateľa o neplnení finančných záväzkov.“?

b) Žiadame Obstarávateľa o uvedenie konkrétneho praktického príkladu toho ako uchádzač (budúci Zhotoviteľ) právne a zmluvne zabezpečí, aby napr. dodávateľ materiálu (č.1), ktorý ho dodáva Zhotoviteľovi zaviazal dodávateľa materiálu (č.2), ktorý ho dodáva pre dodávateľa materiálu (č.1) a tento zaviazal k uvedeným povinnostiam dodávateľa (č3) a tento dodávateľa (č.4), ktorý je koncovým výrobcom, a to všetko tak, aby Zhotoviteľ mal právo kontroly a toto zabezpečil i Objednávateľovi a pri tom nezasahoval do obchodného tajomstva uvedených subjektov, ktoré za toto môžu považovať i samotné zmluvné vzťahu uzatvorené napr. vo forme kúpnej zmluvy.

c) resp. potvrdiť, že uvedené znenie citované pod písm. a) je v súlade s zákonnou úpravou týkajúcou sa nadobúdania práv a povinností na základe právnych úkonov i vo vzťahu k subjektu, ktorý nie je priamym účastníkom tohto právneho úkonu ?

d) resp. uviesť ako bude Obstarávateľ postupovať v prípade, že Zhotoviteľ preukáže, že sa jedná o oprávnené zadržiavanie platieb voči napr. Priamemu Podzhotoviteľovi, ktorý porušil niektorú zo svojich povinností voči Zhotoviteľovi?

4. Žiadame Obstarávateľa o vysvetlenie nižšie uvedeného týkajúceho sa podčlánku 4.4 OZP tretí odsek písm. a):

a) Žiadame Obstarávateľ o uvedenie konkrétneho praktického príkladu ako bude Zhotoviteľ „podávať Objednávateľovi dôkaz“ o splnení § 2 zákona č. 315/2016 Z. z. o registri partnerov verejného sektora a o zmene a doplnení niektorých zákonov v platnom znení (ďalej len „zákon o RPVS“)?

b) Žiadame Obstarávateľa, aby vo vzťahu k otázke pod písm. a) v akých konkrétnych prípadoch a v akej lehote či na osobitnú žiadosť a pod. bude Zhotoviteľ povinný „podávať Objednávateľovi dôkaz“ podľa písm. a)? Uvedené je zásadné, nakoľko Obstarávateľ viaže k porušeniu tejto povinnosti právo na odstúpenie od zmluvy.

c) Môže Obstarávateľ potvrdiť, že pri prekladaní zmlúv s Podzhotoviteľmi, Priamymi Podzhotoviteľmi, Dodávateľmi a dodávateľmi materiálov bude rešpektovať práva duševného vlastníctva týchto subjektov?

d) S ohľadom na predchádzajúce otázky týkajúce sa definícií uchádzač žiada, aby pre odstránenie akýchkoľvek pochybností jednoznačne definoval všetky subjekty uvedené v písm. c) tejto otázky vrátane dodávateľa materiálov, ktorý v Zmluve o dielo nie je definovaný.

5. Žiadame Obstarávateľa o vysvetlenie nižšie uvedeného týkajúceho sa podčlánku 4.4 OZP tretí odsek písm. c):

a) Žiadame Obstarávateľa o uvedenie konkrétnej lehoty (kedy) a vymedzenia jasného postupu obsahujúceho spôsob akým oznamovať Stavebnému dozorovi zmeny podľa tohto bodu?

6. Žiadame Obstarávateľa o vysvetlenie nižšie uvedeného týkajúceho sa podčlánku 4.4 OZP tretí odsek písm. e):

a) Môže Obstarávateľ potvrdiť, že zamietnutie návrhu nového Podzhotoviteľa, Priameho Podzhotoviteľa a Dodávateľa Zhotoviteľa musí Stavebný dozor vykonať nezávisle, v dobrej viere, spravodlivo a že toto rozhodnutie musí podrobne zdôvodniť ?

b) Môže Obstarávateľ vysvetliť vo vzťahu k zneniu časti ustanovenia cit.: „Proces schvaľovania Podzhotoviteľa, Priameho Podzhotoviteľa a Dodávateľa Zhotoviteľa nemá vplyv na plnenie Zhotoviteľových povinností súvisiacich s časom.“, z akého dôvodu nemôže Zhotoviteľ uplatňovať časové a v tej súvislosti vzniknuté i prípadné finančné nároky, v prípade, ak preukázateľne nie z viny Zhotoviteľa dochádza k omeškaniu s plnením povinností ustanovených Zmluvou o dielo? Uchádzač má za to, že fikcia uvedená pod písm. d) uvedeného podčlánku nerieši všetky situácie, ktoré môžu v tejto súvislosti vzniknť.

c) Žiadame Obstarávateľa s ohľadom na znenie otázky pod písm. b), aby jednoznačne potvrdil, že Zhotoviteľ má právo uplatňovať si svoje nároky postupom podľa podčlánku 20.1 VZP i vo vzťahu k podčlánku 4.4. OZP.

**Odpoveď č. 1041**

1. Verejný obstarávateľ má za to, že tento pojem musí byť záujemcom zo skúseností s uskutočnením stavebných prác dostatočne zrejmý a je samovysvetľujúci, ide o subjekt, ktorý dodáva materiál.

2. Verejný obstarávateľ má za to, že význam daného slova „spokojnosť“ je zrejmý, išlo by o prípad, ak práce nebudú vykonávané v súlade s pokynmi Stavebného dozora podľa ZP. Stavebný dozor bude viazaný ZP a právnymi predpismi pri výkone svojej práce, nie svojimi pocitmi.

3. Verejný obstarávateľ odporúča dané znenie uplatniť napr. písomnými zmluvami s týmito osobami, v ktorých ich zaviaže na plnenie daných povinností. Objednávateľ bude postupovať v súlade so ZP a platnými právnymi predpismi.

4. Verejný obstarávateľ uvádza, že dôkaz o tom môže Zhotoviteľ podať akoukoľvek formou, ktorá túto skutočnosť preukazuje, napr. aj odkazom na zápis subjektu do RPVS na webovej stránke <https://rpvs.gov.sk/rpvs/> alebo písomným dokladom. Daná skutočnosť bude predmetom overenia v rámci súčinnosti na uzavretie zmluvy. Nesplnenie povinnosti zápisu príslušných osôb do RPVS môže byť následne počas trvania Zmluvy dôvodom na odstúpenie od Zmluvy. Verejný obstarávateľ bude postupovať v súlade so ZP a právnymi predpismi, t. j. a v oblasti duševného vlastníctva.

5. Zmenu údajov je potrebné oznámiť písomne v lehote do 15 pracovných dní od ich zmeny.

6. Postup Stavebného dozora musí byť v súlade so ZP a právnymi predpismi. Ak sa Zhotoviteľ rozhodne zmeniť dané osoby, nemôže sa domáhať predĺženia lehoty výstavby z daného dôvodu.Zhotoviteľ má postupovať podľa ZP a platných právnych predpisov.

**Otázka č. 1042**

Č.1. V rámci vysvetľovania boli vo viacerých objektoch zmenené rozmery atypických veľkoformátových betónových dlažieb v zmysle predloženého dizajmanuálu. V objektoch SO 40-38-01.1, SO 40-38-02 a SO 60-38-01 sú uvedené rozmery dlažby, ktoré nie sú v súlade s dizajmanuálom.

592460000PC3 Dlažba betónová veľkoformátová z dvoch rozdielnych druhov dosiek, hr. 80 mm, rozmery 1025x250, 1025x375 mm, farba svetlosivá m2 1 177,290

5924600024007 Dlažba betónová veľkoformátová, hr. 80 mm, sivá m2 481,757

592460000PC3 Dlažba betónová veľkoformátová z dvoch rozdielnych druhov dosiek, hr. 80 mm, rozmery 1025x250, 1025x375 mm, farba svetlosivá m2 1 514,100

V zmysle súťažných podkladov dizajnmanuál je nadradený z pohľadu ocenovania položiek. V dizajnmanuály sú uvedené rozmery veľkoformátovej dlažby 1000x250 mm a 1000x375 mm.

Otázka: Upraví obstarávateľ rozmery atypických veľkoformátových betónových dlažieb v zmysle predloženého dizajmanuálu aj v objektoch SO 40-38-01.1, SO 40-38-02 a SO 60-38-01 alebo má uchádzač postupovať pri ocenení podľa výkazu výmer po vysvetlení č. 9 bez zmeny?

**Odpoveď č. 1042**

Pre veľkoformátovú dlažbu sa použijú dva rozmery dlažby, 1000\*250 mm a 1000\*375 mm, tak, ako je to uvedené v dizajnmanuáli, v súlade s vysvetleniami súťažných podkladov. Uchádzač má postupovať pri ocenení podľa Výkazu výmer po vysvetlení č. 9 bez zmeny popisu položky, ktorý je potrebné chápať so spresnením týkajúcim sa tu uvedeným rozmerom veľkoformátovej dlažby.

**Otázka č. 1043**

Vo vysvetlení č.4 zo dňa 30.12.2020 v otázke č.341 a odpovedi na túto otázku máme za to, že verejný obstarávateľ nejednoznačne odpovedal. Preto žiadame verejného obstarávateľa o jasnú a zreteľnú odpoveď, či môže zahraničný uchádzač predložiť bankovú zábezpeku ponuky poskytnutú zahraničnou bankou? Teda bankou v sídle jeho spoločnosti.

**Odpoveď č. 1043**

Bankovú záruku za uchádzača (zábezpeka na ponuku) je možné poskytnúť podľa bodu 4.3 časti A súťažných podkladov nasledovne: Banková záruka môže byť vystavená bankou so sídlom v Slovenskej republike, pobočkou zahraničnej banky v Slovenskej republike alebo zahraničnou bankou.

**Otázka č. 1044**

V súťažných podkladoch je uvedené, bod 7. Vyhotovenie a obsah ponuky, podbod 7.4., ,,9. Uchádzačom pripravený Harmonogram prác (Vecný harmonogram) a Zoznam pracovníkov (ako Príloha B6), ktoré budú v súlade….”

Chápe uchádzač správne, že prílohu B6 – Zoznam pracovníkov si vytvorí sám? Alebo verejný obstarávateľ predloží prílohu?

**Odpoveď č. 1044**

Áno, túto prílohu si uchádzač vypracuje sám.

**Otázka č. 1045**

Verejný obstarávateľ dňa 08.03.2021 doručil nový výkaz výmer č. 9. Pri spracovaní sme zistili, že niektoré hárky nie sú správne navzorcované, respektíve do niektorých buniek nie je možné vpisovať údaje. Jedná sa o objekty:

SO 50-33-01A Časť vodorovné konštrukcie – nezapočítava správne celkovú sumu jednotlivých položiek

SO 60-39-01 Nie je možné vyplniť položku GZS – riadok 102

SO 60-39-02 Nie je možné vyplniť položku GZS – riadok 102

SO 40-38-02 Položky č.115, 116, 117, 118, 119 nie je možné vyplniť

SO 50-38-03 Položku č.114 nie je možné vyplniť

Žiadame verejného obstarávateľa o úpravu výkazu výmer.

**Odpoveď č. 1045**

Verejný obstarávateľ uvedený nedostatok upravil v priloženom Výkaze výmer.

**Otázka č. 1046**

Po vysvetlení č. 6 a č. 7, vznikli vo výkaze výmer značné rozdiely v počtoch automatov na cestovné lístky a informačných tabúľ. Rozdiely sú medzi výkazom výmerom a predloženou projektovou dokumentáciou - situáciou umiestnenia predmetov na jednotlivých zastávkach, projektovou dokumentáciou - schémou dátovej kabeláže na jednotlivých zastávkach..

Týka sa to prevádzkových súborov PS 40-22-01, PS 50-22-01, PS 60-22-01.

Pre informáciu dopĺňame skrátený výťah z výkazu výmer na základe poradového čísla položky:

Por. č. pol.: predmet: VV č.4: VV č.6, 7, 8, 9:

PS 40-22-01 - Informačný systém ...

63. montáž - automat CL ... pôvodne mn. : 6 ks teraz: 2 ks

64. materiál - automat CL ... pôvodne mn. : 6 ks teraz: 2 ks

65. montáž - zast. infotabula... pôvodne 8 ks teraz: 18 ks

66. materiál - zast. infotabula... pôvodne 8 ks teraz: 18 ks

PS 50-22-01 - Informačný systém...

59. montáž - automat CL ... pôvodne 6 ks teraz: 0 ks

60. materiál - automaty CL... pôvodne 6 ks teraz: 0 ks

64. montáž - zast. infotabula... pôvodne 8 ks teraz: 13 ks

65. materiál - zast. infotabula... pôvodne 8 ks teraz: 13 ks

PS 60-22-01 - Informačný systém...

57. montáž - automat CL ... pôvodne 1 ks teraz 0 ks

58 materiál - automat CL... pôvodne 1 ks teraz 0 ks

62. montáž - zast. infotabula... pôvodne 1 ks teraz 1 ks

63 materiál - zast. infotabula... pôvodne 1 ks teraz 1 ks

Podľa nášho názoru, vzhľadom na rozdiely medzi výkazom výmer a predloženou projektovou dokumentáciou, množstvá prekračujú reálnu potrebu a dochádza k neopodstatnenému navýšeniu ceny diela. (V prípade navýšenia množstva predmetov, automatov CL a informač. tabúľ, má to dopad aj na súvisiace prvky technológie, ktoré musia byť následne navýšene).

Otázka: Upraví obstarávateľ množstvá vo výkaze výmer tak aby boli v súlade s preloženou projektovou dokumentáciou predmetných prevádzkových súborov?

**Odpoveď č. 1046**

Verejný obstarávateľ požaduje, aby uchádzači zostavili ponuku v zmysle predloženého súboru Výkazu výmer. V prípade, ak sa počas realizácie diela vyskytne nevyhnutná potreba vykonať naviac práce, dodávky materiálov, tovarov a služieb, Verejný obstarávateľ bude postupovať v súlade s ustanoveniami zmluvných podmienok upravujúcimi naviac práce a v súlade s § 18 ZVO.

**Otázka č. 1047**

Dňa 4.3.2021 v noci bolo zverejnené vysvetlenie č.8, v rámci ktorého bol zverejnený aj nový výkaz výmer. Ako potencionálny záujemca sme okamžite začali pracovať na novo zverejnenom výkaze výmer. Následne však v pondelok 8.3.2021 neskoro večer bolo zverejnené vysvetlenie č.9 opätovne s novým výkazom výmer, takže potencionálny záujemca musel opätovne pripraviť nový výkaz výmer. Podotýkame, že výkaz výmer pozostáva z cca 6.000 položiek a za účelom jeho následného ocenenia je potrebné vyplniť jednotlivé položky manuálne. Z uvedeného dôvodu si Vás dovoľujeme požiadať o informáciu, či ide o poslednú úpravu VV a zároveň požiadať o dodatočné posunutie termínu na predkladanie ponúk o min. 5 pracovných dní.

**Odpoveď č. 1047**

Za nepríjemnosti sa ospravedlňujeme. Lehotu na predkladanie ponúk verejný obstarávateľ posúva na 23.3.2021 do 13:00 hod.

**Otázka č. 1048**

viete v prípade vystavenia elektronickej bankovej záruky na ponuku prijať ju cez banku SWIFT-om a prostredníctvom RAM CODE.

**Odpoveď č. 1048**

Nie, zábezpeku nie je možné prijať týmto spôsobom.

**Otázka č. 1049**

Vážený verejný obstarávateľ, dovoľujem si Vás upozorniť na skutočnosť, že vo Vami predloženom výkaze výmer – Príloha B 10 Vykaz vymer po Vysvetleni c. 9.xlxs, ktorú ste zverejnili ako súčasť

Vysvetlení súťažných podkladov č. 9 sa v objekte:

SO 50-33-01.A Most

sa do celkovej ceny nezapočítava položka č.:

45 451476121 Podkladová vrstva plastbetónová hr. 10 mm. m2

Žiadame o opravy matematiky zamknutého súboru.

**Odpoveď č. 1049**

Verejný obstarávateľ uvedený nedostatok upravil v priloženom Výkaze výmer. Pozri taktiež odpoveď na otázku č. 1045.

**Otázka č. 1050**

Prosím Vás o informáciu či vyplnený ocenený VV podľa prílohy B10 máme predložiť v ponuke vo formáte .pdf alebo vo formáte .xls?

**Odpoveď č. 1050**

Výkaz výmer musí byť v ponuke predložený vo formáte MS Excel (.xls). Uchádzač ho môže zároveň predložiť aj v .pdf.

S pozdravom

v. r.

Mgr. Michal Garaj

vedúci oddelenia verejného obstarávania